Els pobles de Montsant i les seves entitats culturals organitzen al llarg de l'any un seguit d'actes característics de la cultura popular i tradicional.
Els esdeveniments més destacats són les festes majors, els romiatges a les ermites de Montsant, les festes gastronòmiques i de productes locals i altres festivitats representatives en cadascun dels pobles.
El Parc Natural, com a impulsor cultural propi, organitza activitats, sortides interpretatives, tallers, xerrades, cursos i presentacions de divulgació del patrimoni històric i cultural, difoses semestralment a l'agenda d'activitats del Parc.
El calendari actualitzat de tots els esdeveniments culturals programats a la comarca del Priorat es pot consultar a Agenda Priorat.
Des de la creació de la figura del Parc, s'han anat programant diferents exposicions de divulgació del patrimoni tant cultural com natural.
Aquests recursos queden a disposició de totes les entitats que ho sol·licitin.
La sol·licitud es pot fer tant per via telefònica: 977 827 310 com via mail: [EMAIL].
Montsant ha estat, efectivament, des de molt antic, un indret en què les persones i comunitats humanes han buscat la relació amb la divinitat.
La presència d'ermites a la muntanya és coneguda des de temps medievals i arriba fins als nostres dies.
A més d'un indret de pelegrinatge i devoció, les ermites han estat lloc de trobada i de festa per a la gent dels pobles de Montsant i, encara en l'actualitat, s'hi celebren més d'una desena de festes vinculades.
Característiques tècniques: 14 fotografies emmarcades en blanc i negre, realitzades pel fotògraf Xavier Vaqué.
L'any 2011, el Parc Natural va organitzar el I Concurs de fotografia amb l'objectiu de destacar fotogràficament els valors naturals de Montsant.
Montsant de tardor, estiu i excepcionalment nevat; camins que s'enfilen i ens aturen davant roques protagonistes i de colors canviants, rogencs; boires, llums de capvespre i nits d'estels que ens fan sentir petits davant la immensitat de la naturalesa.
De la gran quantitat de fotografies que van concursar se'n van seleccionar una trentena per presentar en aquesta exposició que s'edita amb la col·laboració de la Diputació de Tarragona.
Característiques tècniques: 30 fotografies impreses en plafons Foam laminat brillant.
II Concurs de Fotografia: Roques, balmes i coves
Un dels trets més singulars de la serra de Montsant és, sens dubte, l'originalitat del seu relleu, l'abrupta orografia i la diversitat geomorfològica.
Roques, balmes i coves no només són la descripció d'un medi físic que acull una important biodiversitat de caracterització rupícola essencialment, sinó que també ens parlen de les formes de vida que han ocupat la serra.
Pobladors prehistòrics, o eremites que han cercat la comunió amb la natura i l'espiritualitat en aquesta muntanya santa.
Uns indrets que també han estat testimoni de quan a Montsant pastors, carboners i pagesos aprofitaven aquestes coves i balmes com a aixopluc, o esdevenien refugi obligatori durant els episodis de la Guerra Civil, fins a arribar a temps més recents, quan aquests paratges han acompanyat i servit l'excursionista curiós i amatent.
Característiques tècniques: 33 fotografies impreses en plafons Foam laminat brillant.